CELEX: 
Language: ro
Date: 2017-05-19 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (CE) nr. 607/2009 în ceea ce privește soiurile de struguri de vin și sinonimele acestora care pot apărea pe etichetele vinurilor

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 1308/2013 al Parlamentului European și al Consiliului de instituire a unei organizări comune a piețelor produselor agricole („Regulamentul OCP”) abilitează Comisia să adopte acte delegate. 
            
            
               Obiectivul prezentului act delegat este de a modifica Regulamentul (CE) nr. 607/2009 al Comisiei
                  1
                pentru a permite producătorilor de vinuri din Croația să utilizeze în continuare, pentru etichetarea vinurilor lor, denumirea soiului de struguri de vin „Teran”, denumire utilizată în mod tradițional în această regiune înainte de aderarea Croației la Uniune, la 1 iulie 2013, sub rezerva utilizării exclusive pentru denumirea de origine protejată „Hrvatska Istra”. 
            
            
               El are, de asemenea, ca obiectiv să precizeze condițiile în care denumirea soiului „Teran” poate figura pe etichetele produselor care beneficiază de denumirea de origine protejată menționată.
            
            
               Adoptarea prezentului act delegat nu are implicații financiare. 
            
            
               2.CONSULTĂRI ÎNAINTEA ADOPTĂRII ACTULUI
            
            
               În cadrul grupului de experți pentru sectorul vinului, s-au desfășurat consultări la care au participat experți din toate cele 28 de state. Textul a fost prezentat în cadrul reuniunii grupului de experți la 24 ianuarie 2017, în vederea finalizării. 
            
            
               La 17 martie 2017, proiectul de act delegat a fost publicat pentru o perioadă de patru săptămâni pe site-ul Comisiei dedicat îmbunătățirii reglementărilor, pentru a permite publicului să formuleze observații. S-au primit contribuții din partea a 11 participanți, dintre care 6 ONG-uri, 2 grupuri de cetățeni europeni, 1 instituție academică/de cercetare, 1 autoritate publică și 1 asociație profesională. 
            
            
               Majoritatea reacțiilor primite subliniau punctele de vedere deja exprimate în decursul schimburilor de scrisori la diferite niveluri între autorități și sectorul vitivinicol din Slovenia, pe de-o parte, și Comisie, pe de altă parte, în special cu privire la: punerea sub semnul întrebării a legislației UE existente cu privire la DOP Teran, absența tradiției utilizării denumirii Teran în Croația, riscul de inducere în eroare a consumatorilor sau riscul de extindere a zonei de utilizare a denumirii Teran în Croația.
            
            
               3.ELEMENTELE JURIDICE ALE ACTULUI DELEGAT
            
            
               Actul delegat precizează modificările aduse Regulamentului (CE) nr. 607/2009 pentru a permite producătorilor de vinuri croați să includă pe eticheta vinurilor cu denumirea de origine protejată „Hrvatska Istra” denumirea soiului de struguri de vin „Teran”.
            
            
               REGULAMENTUL DELEGAT (UE) …/… AL COMISIEI
            
            
               din 19.5.2017
            
            
               de modificare a Regulamentului (CE) nr. 607/2009 în ceea ce privește soiurile de struguri de vin și sinonimele acestora care pot apărea pe etichetele vinurilor
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului 
                  2
               , în special articolul 100 alineatul (3), 
            
            
               întrucât:
            
         
         
            
               (1)Croația a aderat la Uniunea Europeană la 1 iulie 2013.
            
            
               (2)În perspectiva aderării sale la Uniunea Europeană la 1 iulie 2013, Croația a solicitat ca lista sa națională de soiuri de struguri de vin recunoscute să fie inserată în lista soiurilor de struguri de vin care conțin o indicație geografică și care pot fi înscrise pe etichetele vinurilor, listă care figura în anexa II la Regulamentul (CE) nr. 753/2002 al Comisiei
                  3
                și care figurează în prezent în anexa XV din Regulamentul (CE) nr. 607/2009 al Comisiei
                  4
               . Potrivit Regulamentului (CE) nr. 1234/2007 al Parlamentului European și al Consiliului
                  5
               , Comisia a informat Croația că lista națională a soiurilor nu trebuie aprobată la nivelul Uniunii și că fiecare stat membru decide cu privire la lista proprie. Comisia a informat, de asemenea, Croația că, potrivit practicii aplicate cu ocazia aderărilor anterioare și în special potrivit dispozițiilor Regulamentului (CE) nr. 1429/2004 al Comisiei
                  6
                de modificare a anexei II la Regulamentul (CE) nr. 753/2002, inserarea de nume de soiuri de struguri de vin în lista din anexa XV la Regulamentul (CE) nr. 607/2009 se va face după aderare. Pe baza acestei precizări, Croația și-a retras cererea respectivă din poziția de negociere. 
            
            
               (3)Anexa XV la Regulamentul (CE) nr. 607/2009 al Comisiei a fost modificată de Regulamentul (UE) nr. 753/2013 al Comisiei
                  7
                pentru a include denumirile soiurilor de struguri de vin utilizate tradițional pentru comercializarea vinurilor produse pe teritoriul croat care conțin sau constau într-o denumire de origine protejată sau o indicație geografică protejată în Uniune, astfel încât aceste denumiri de soiuri să poată continua să figureze pe eticheta vinurilor croate care beneficiază de o denumire de origine protejată sau de o indicație geografică protejată. Având în vedere că aceasta este o chestiune sensibilă pentru Slovenia, denumirea soiului de struguri de vin „Teran”, omonimă cu denumirea de origine protejată slovenă „Teran” (DOP-SI-A1581), nu a fost inclusă în regulamentul menționat în așteptarea unei poziții negociate între Croația și Slovenia. 
            
            
               (4)Croația și-a limitat cererea de a utiliza denumirea soiului de struguri de vin „Teran” pentru vinurile care beneficiază de denumirea de origine protejată „Hrvatska Istra” (DOP-HR-A1652). În pofida limitării teritoriale a autorizației solicitate și a eforturilor susținute ale Comisiei, s-a dovedit imposibilă găsirea unei soluții de compromis între Croația și Slovenia.
            
            
               (5)În absența unei soluții negociate, în pofida tentativelor Comisiei de a reconcilia pozițiile Croației și Sloveniei, și după verificarea informațiilor aflate la dispoziția Comisiei cu privire la practicile de etichetare existente în ceea ce privește soiul de struguri de vin „Teran”, ar trebui înscrisă denumirea soiului menționat în partea A din anexa XV la Regulamentul (CE) nr. 607/2009 în legătură cu denumirea de origine protejată „Hrvatska Istra”. 
            
            
               (6)Or, având în vedere rezervele exprimate de Slovenia din cauza unui presupus risc de inducere în eroare a consumatorilor și în căutarea unei soluții care să satisfacă toți producătorii vizați și să fie susținută de statele membre în cauză, Comisia consideră că este oportună precizarea condițiilor în care denumirea soiului „Teran” poate apărea pe eticheta produselor care beneficiază de denumirea de origine menționată, ținând seama, pentru aceasta, de condițiile pe care Croația însăși prevede să le impună producătorilor săi. 
            
            
               (7)Prin urmare, Regulamentul (CE) nr. 607/2009 ar trebui modificat în consecință.
            
            
               (8)Înscrierea Croației în partea A din anexa XV la Regulamentul (CE) nr. 607/2009 în ceea ce privește utilizarea denumirii soiului de struguri de vin „Teran” ar trebui să se aplice de la data aderării sale, adică de la 1 iulie 2013, întrucât cererea Croației a fost făcută anterior acestei date, utilizarea tradițională a denumirii „Teran” ca soi de struguri de vin pentru comercializarea vinurilor produse pe teritoriul croat era o practică existentă în momentul aderării, iar adoptarea prezentului regulament a fost amânată doar din cauză că se aștepta o soluție negociată. Din aceleași motive, ar trebui să se prevadă o dispoziție tranzitorie cu privire la vinurile produse înainte de intrarea în vigoare a prezentului regulament,
            
            
               ADOPTĂ PREZENTUL REGULAMENT:
            
            
               Articolul 1
            
            
               În partea A din anexa XV la Regulamentul (CE) nr. 607/2009, se adaugă următorul rând 55:
            
            
               „
            
            
                     
                        55
                     
                  
                  
                     
                        Teran (SI)
                     
                  
                  
                     
                        Teran
                     
                  
                  
                     
                        Croația (3) 
                     
                  
               
               (3) Numai pentru DOP «Hrvatska Istra» (DOP-HR-A1652), cu condiția ca «Hrvatska Istra» și «Teran» să apară în același câmp vizual și ca denumirea «Teran» să apară cu caractere de dimensiuni mai mici decât cele utilizate pentru «Hvatska Istra».” 
            
            
               Articolul 2
            
            
               Vinurile cu denumirea de origine protejată „Hrvatska Istra” (DOP-HR-A1652) produse înainte de data intrării în vigoare a prezentului regulament în conformitate cu legislația aplicabilă pot fi comercializate până la epuizarea stocurilor, chiar dacă nu respectă condițiile de etichetare prevăzute în rândul 55 din partea A din anexa XV la Regulamentul (CE) nr. 607/2009, astfel cum a fost adăugat de articolul 1 din prezentul regulament.
            
            
               Articolul 3
            
            
               Prezentul regulament intră în vigoare în ziua publicării în Jurnalul Oficial al Uniunii Europene.
            
            
               Prezentul regulament se aplică de la 1 iulie 2013. 
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptată la Bruxelles, 19.5.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (CE) nr. 607/2009 al Comisiei din 14 iulie 2009 de stabilire a unor norme de punere în aplicare a Regulamentului (CE) nr. 479/2008 al Consiliului în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole (JO L 193, 24.7.2009, p. 60).
               
               
                  
                     (2)
                  
                        JO L 347, 20.12.2013, p. 671. 
               
               
                  
                     (3)
                  
                        Regulamentul (CE) nr. 753/2002 al Comisiei din 29 aprilie 2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește descrierea, denumirea, prezentarea și protejarea anumitor produse vitivinicole (JO L 118, 4.5.2002, p. 1).
               
               
                  
                     (4)
                  
                        Regulamentul (CE) nr. 607/2009 al Comisiei din 14 iulie 2009 de stabilire a unor norme de punere în aplicare a Regulamentului (CE) nr. 479/2008 al Consiliului în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole (JO L 193, 24.7.2009, p. 60).
               
               
                  
                     (5)
                  
                        Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (JO L 299, 16.11.2007, p. 1).
               
               
                  
                     (6)
                  
                        Regulamentul (CE) nr. 1429/2004 al Comisiei din 9 august 2004 de modificare a Regulamentului (CE) nr. 753/2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește desemnarea, denumirea, prezentarea și protejarea anumitor produse vitivinicole (JO L 263, 10.8.2004, p. 11).
               
               
                  
                     (7)
                  
                        Regulamentul de punere în aplicare (UE) nr. 753/2013 al Comisiei din 2 august 2013 de modificare a Regulamentului (CE) nr. 607/2009 de stabilire a unor norme de punere în aplicare a Regulamentului (CE) nr. 479/2008 al Consiliului în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole (JO L 210, 6.8.2013, p. 21).